ORIENTAREA (UE) 2020/515 A BĂNCII CENTRALE EUROPENE

din 7 aprilie 2020

de modificare a Orientării BCE/2014/31 privind măsuri suplimentare temporare legate de operațiunile de refinanțare din Eurosistem și eligibilitatea colateralului (BCE/2020/21)

Consiliul guvernatorilor Băncii Centrale Europene,

având în vedere Tratatul privind funcționarea Uniunii Europene, în special articolul 127 alineatul (2) prima liniuță,

având în vedere Statutul Sistemului European al Băncilor Centrale și al Băncii Centrale Europene, în special articolul 12.1 primul paragraf, coroborat cu articolul 3.1 prima liniuță, și articolul 18,

întrucât:

(1) În conformitate cu articolul 18.1 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), pentru a atinge obiectivele Sistemului European al Băncilor Centrale, Banca Centrală Europeană (BCE) și băncile centrale naționale ale statelor membre a căror monedă este euro (denumite în continuare „BCN”) pot desfășura operațiuni de creditare cu instituții de credit și cu alți participanți pe piață, pe baza unor garanții corespunzătoare. Condițiile generale în care BCE și BCN sunt pregătite să participe la operațiuni de creditare, inclusiv criteriile în temeiul cărora este stabilită eligibilitatea colateralului pentru operațiunile de creditare din Eurosistem, sunt prevăzute în Orientarea (UE) 2015/510 a Băncii Centrale Europene (BCE/2014/60) (1).

(2) Boala determinată de coronavirus 2019 (COVID-19) a fost caracterizată de Organizația Mondială a Sănătății drept pandemie și este cauza unei urgențe colective în domeniul sănătății publice, fără precedent în istoria recentă. Aceasta a generat un șoc economic extrem, care necesită o reacție ambițioasă, coordonată și urgentă pe toate fronturile pentru a sprijini întreprinderile și lucrătorii expuși riscurilor. Ca urmare a pandemiei, activitatea economică din zona euro este în declin și va suferi în mod inevitabil o contracție considerabilă, în special deoarece mai multe țări se confruntă cu necesitatea de a intensifica măsurile de izolare. Aceste măsuri pun presiune asupra fluxurilor de numerar ale întreprinderilor și asupra lucrătorilor și pun în pericol supraviețuirea întreprinderilor și a locurilor de muncă. Este, de asemenea, clar că această situație împiedică transmiterea impulsurilor politicii monetare și adaugă riscuri semnificative de scădere a perspectivelor de inflație relevante.

(3) La 7 aprilie 2020, Consiliul guvernatorilor a adoptat un nou set de decizii ca răspuns la pandemia de coronavirus, care ar putea pune în pericol obiectivul de stabilitate a prețurilor și buna funcționare a mecanismului de transmisie a politicii monetare. Acestea includ măsuri de relaxare a politicilor în materie de garanții pentru a susține contrapărțile Eurosistemului în menținerea și mobilizarea unor garanții suficiente pentru a putea participa la operațiunile de furnizare de lichiditate derulate de Eurosistem. În consecință, participarea la aceste operațiuni se va baza pe criterii de eligibilitate a colateralului și pe măsuri de control al riscurilor modificate. Aceste măsuri sunt proporționale în raport cu scopul contracarării riscurilor grave la adresa stabilității prețurilor, a mecanismului de transmisie a politicii monetare și a perspectivelor economice din zona euro, care derivă din declanșarea și intensificarea răspândirii COVID-19.

(4) În vederea atenuării impactului negativ asupra disponibilității garanțiilor al eventualelor scăderi drastice ale ratingului cauzate de epidemia de COVID-19, Consiliul guvernatorilor consideră că Eurosistemul poate crește temporar toleranța la riscuri pentru a favoriza accesul contrapărților la lichidități, sprijinind, astfel, și acordarea de credite către economia zonei euro, inclusiv prin reducerea marjelor de ajustare a valorii aplicate anumitor active utilizate drept colateral.

(5) De asemenea, Consiliul guvernatorilor a evaluat: (a) necesitatea de a atenua presiunile cauzate de actuala pandemie de COVID-19, presiuni care au afectat grav piețele financiare din Republica Elenă; (b) angajamentele asumate de Republica Elenă în contextul supravegherii consolidate în temeiul Regulamentului (UE) nr. 472/2013 al Parlamentului European și al Consiliului (2) și monitorizarea punerii sale în aplicare de către instituțiile Uniunii; (c) faptul că măsurile pe termen mediu de reducere a datoriei adoptate în privința Republicii Elene prin intermediul Mecanismului european de stabilitate depind de continuarea punerii în aplicare a acestor angajamente; (d) informațiile disponibile BCE privind situația economică și financiară a Republicii Elene ca urmare a implicării BCE în cadrul consolidat de supraveghere; și (e) faptul că Republica Elenă a redobândit accesul pe piață. Consiliul guvernatorilor a evaluat, de asemenea, necesitatea de a reduce fragmentarea garanțiilor acceptate pentru operațiunile de creditare din Eurosistem în vederea îmbunătățirii bunei funcționări a mecanismului de transmisie a politicii monetare. Pe baza acestor evaluări, Consiliul guvernatorilor consideră că BCN ar trebui să li se permită să accepte drept colateral eligibil pentru operațiunile de creditare din Eurosistem titlurile de natura datoriei tranzacționabile emise de administrația centrală a Republicii Elene care îndeplinesc toate celelalte criterii de eligibilitate aplicabile activelor tranzacționabile, sub rezerva unui program specific de aplicare a unor marje de ajustare a valorii.

(6) Măsurile suplimentare cuprinse în modificările introduse prin prezenta orientare ar trebui să se aplice temporar, iar Consiliul guvernatorilor ar trebui să reevalueze necesitatea extinderii oricăreia dintre aceste măsuri temporare înainte de sfârșitul anului, pentru a asigura un mecanism adecvat de transmisie a politicii monetare. În acest sens, Consiliul guvernatorilor va lua, de asemenea, în considerare nevoia contrapărților Eurosistemului, care participă sau vor participa la operațiuni țintite de refinanțare pe termen mai lung desfășurate în temeiul Deciziei (UE) 2019/1311 a Băncii Centrale Europene (BCE/2019/21) (3), de a menține disponibilitatea garanțiilor pentru întreaga durată a acestor operațiuni.

(7) Pentru a reacționa prompt la situația actuală de pandemie, prezenta orientare ar trebui să fie notificată BCN în cel mai scurt timp posibil de la adoptare.

(8) În consecință, Orientarea BCE/2014/31 (4) ar trebui modificată în mod corespunzător,

ADOPTĂ PREZENTA ORIENTARE:

Articolul 1 Modificări la Orientarea BCE/2014/31 Orientarea BCE/2014/31 se modifică după cum urmează: 1. Se introduce următorul articol 8a: „Articolul 8a Acceptarea titlurilor de creanță tranzacționabile emise de administrația centrală a Republicii Elene (1) BCN acceptă drept colateral pentru operațiunile de creditare din Eurosistem instrumentele de natura datoriei tranzacționabile emise de administrația centrală a Republicii Elene care nu îndeplinesc cerințele privind calitatea creditului aplicabile în Eurosistem pentru activele tranzacționabile prevăzute la articolele 59 și 71 și în partea a patra titlul II capitolul 2 din Orientarea (UE) 2015/510 (BCE/2014/60), cu condiția ca aceste instrumente să respecte toate celelalte criterii de eligibilitate aplicabile activelor tranzacționabile și prevăzute în Orientarea (UE) 2015/510 (BCE/2014/60). (2) Titlurile menționate la alineatul (1), acceptate de BCN drept colateral, fac obiectul marjelor de ajustare a valorii prevăzute în anexa IIb la prezenta orientare.” 2. Anexa IIa se înlocuiește cu următorul text: „ANEXA IIa Nivelurile marjei de ajustare a valorii (în %) aplicate titlurilor garantate cu active (TGA) eligibile în temeiul articolului 3 alineatul (2) din prezenta orientare Durata de viață medie ponderată (Weighted Average Life) (WAL) (*1) Marja de ajustare a valorii [0,1) 4,8 [1,3) 7,2 [3,5) 10,4 [5,7) 12,0 [7,10) 14,4 [10, ∞) 24,0 3. Se introduce următoarea anexă IIb: „ANEXA IIb Nivelurile marjelor de ajustare a valorii (în %) aplicate activelor tranzacționabile eligibile din categoria I pentru nivelurile 4 și 5 de calitate a creditului Calitatea creditului Scadență reziduală (ani) (*2) Categoria I cupon fix cupon zero cupon variabil Nivelul 4 [0,1) 6,4 6,4 6,4 [1,3) 9,6 10,4 9,6 [3,5) 11,2 12 11,2 [5,7) 12,4 13,6 12,4 [7,10) 13,2 14,4 13,2 [10, ∞) 14,4 16,8 14,4 Nivelul 5 [0,1) 8 8 8 [1,3) 11,2 12 11,2 [3,5) 13,2 14 13,2 [5,7) 14,4 15,6 14,4 [7,10) 15,2 16,4 15,2 [10, ∞) 16,4 18,8 16,4

Articolul 2 Producerea de efecte și punerea în aplicare (1) Prezenta orientare produce efecte de la data notificării sale către BCN. (2) BCN iau măsurile necesare pentru respectarea prezentei orientări și le aplică de la 20 aprilie 2020. Acestea transmit BCE textele și metodele referitoare la aceste măsuri până cel târziu la 14 aprilie 2020.

Articolul 3 Destinatari Prezenta orientare se adresează tuturor băncilor centrale din Eurosistem.

Adoptată la Frankfurt am Main, 7 aprilie 2020. Pentru Consiliul guvernatorilor BCE Președintele BCE Christine LAGARDE

(1) Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (Orientarea privind documentația generală) (BCE/2014/60) (JO L 91, 2.4.2015, p. 3).

(2) Regulamentul (UE) nr. 472/2013 al Parlamentului European și al Consiliului din 21 mai 2013 privind consolidarea supravegherii economice și bugetare a statelor membre din zona euro care întâmpină sau care sunt amenințate de dificultăți grave în ceea ce privește stabilitatea lor financiară (JO L 140, 27.5.2013, p. 1).

(3) Decizia (UE) 2019/1311 a Băncii Centrale Europene din 22 iulie 2019 privind o a treia serie de operațiuni țintite de refinanțare pe termen mai lung (BCE/2019/21) (JO L 204, 2.8.2019, p. 100).

(4) Orientarea BCE/2014/31 din 9 iulie 2014 privind măsuri suplimentare temporare legate de operațiunile de refinanțare din Eurosistem și eligibilitatea colateralului și de modificare a Orientării BCE/2007/9 (JO L 240, 13.8.2014, p. 28).

(*1) De exemplu [0-1) scadență reziduală/WAL mai mică de un an, [1-3) scadență reziduală egală cu sau mai mare de un an și sub trei ani etc.

(*2) De exemplu [0-1) scadență reziduală mai mică de un an, [1-3) scadență reziduală egală cu sau mai mare de un an și sub trei ani etc.